
(návrh)

VYHLÁŠKA

Ministerstva dopravy Slovenskej republiky

z ..... 2027, 

ktorou sa ustanovujú minimálne požiadavky na psychickú spôsobilosť a podrobnosti o posudzovaní a preskúmaní psychickej spôsobilosti zamestnanca vykonávajúceho pracovné činnosti, ktoré majú priamy vplyv na bezpečnosť letovej prevádzky

Ministerstvo dopravy Slovenskej republiky podľa § 176 ods. 1 písm. d) zákona č. .../2026 Z. z. o civilnom letectve a o zmene a doplnení niektorých zákonov(letecký zákon) (ďalej len „zákon“) po dohode s Ministerstvo zdravotníctva Slovenskej republiky ustanovuje:

§ 1
Predmet úpravy

Táto vyhláška ustanovuje
a) minimálne požiadavky na psychickú spôsobilosť zamestnanca, ktorý vykonáva pracovné činnosti, ktoré majú priamy vplyv na bezpečnosť letovej prevádzky, podľa § 19 ods. 1 zákona (ďalej len „zamestnanec“),
b) podrobnosti o posudzovaní psychickej spôsobilosti zamestnanca,
c) podrobnosti o preskúmaní psychickej spôsobilosti zamestnanca.

§ 2
Minimálne požiadavky na psychickú spôsobilosť

(1) Zamestnanec spĺňa minimálne požiadavky na psychickú spôsobilosť, ak úroveň jeho výkonových charakteristík psychiky a osobnostných charakteristík zodpovedá nárokom na výkon pracovných činností podľa § 1 písm. a) a ak nie je u neho prítomný stav podľa odseku 4.

(2) Výkonové charakteristiky psychiky, ktoré sú predmetom posudzovania, sú najmä
a) úroveň všeobecných rozumových schopností,
b) pozornosť, najmä jej koncentrácia, distribúcia a stálosť,
c) psychomotorické tempo a senzomotorická koordinácia,
d) pamäť,
e) schopnosť rýchleho a spoľahlivého rozhodovania a schopnosť riešiť problémy,
f) odolnosť voči psychickej záťaži a schopnosť podať vyrovnaný výkon v podmienkach časového tlaku.

(3) Osobnostné charakteristiky, ktoré sú predmetom posudzovania, sú najmä
a) emocionálna stabilita a sebaovládanie,
b) primeraná miera frustračnej tolerancie,
c) spoľahlivosť a zodpovednosť,
d) schopnosť spolupráce a komunikácie v pracovnom tíme,
e) absencia sklonu k rizikovému správaniu.

(4) Zamestnanec nespĺňa minimálne požiadavky na psychickú spôsobilosť, ak je u neho prítomná
a) duševná porucha alebo porucha správania, ktorá znižuje jeho psychickú spôsobilosť vykonávať pracovné činnosti podľa § 1 písm. a),
b) porucha vyvolaná užívaním návykových látok alebo závislosť od návykových látok, alebo
c) iný psychický stav, ktorý vylučuje bezpečný výkon pracovných činností podľa § 1 písm. a).

§ 3
Posudzovanie psychickej spôsobilosti

(1) Psychická spôsobilosť sa posudzuje psychologickým vyšetrením zameraným na zistenie, či zamestnanec spĺňa minimálne požiadavky na psychickú spôsobilosť podľa § 2.

(2) Psychologické vyšetrenie zahŕňa
a) anamnestický rozhovor,
b) vyšetrenie výkonových charakteristík psychiky a osobnostných charakteristík štandardizovanými psychodiagnostickými metódami,
c) posúdenie aktuálneho psychického stavu.

(3) Pri výbere psychodiagnostických metód sa dbá na ich validitu, reliabilitu a objektivitu a na to, aby zodpovedali účelu posúdenia psychickej spôsobilosti.

(4) O výsledku psychologického vyšetrenia vydá psychológ[footnoteRef:2] psychologický posudok. V závere psychologického posudku sa zamestnanec posúdi ako [2: ) § 2 zákona Národnej rady Slovenskej republiky č. 199/1994 Z. z. o psychologickej činnosti a Slovenskej komore psychológov.] 

a) psychicky spôsobilý vykonávať pracovné činnosti, ktoré majú priamy vplyv na bezpečnosť letovej prevádzky, alebo
b) psychicky nespôsobilý vykonávať pracovné činnosti, ktoré majú priamy vplyv na bezpečnosť letovej prevádzky.

§ 4
Psychologický posudok

(1) Psychologický posudok[footnoteRef:3]) obsahuje [3: ) § 16a zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 360/2024 Z. z.] 

a) meno a priezvisko, dátum narodenia a adresu trvalého pobytu posudzovaného zamestnanca,
b) dátum a miesto psychologického vyšetrenia,
c) záver o psychickej spôsobilosti podľa § 3 ods. 4,
d) dátum vydania psychologického posudku, meno, priezvisko, odtlačok pečiatky a podpis psychológa, ktorý psychologický posudok vydal.

(2) Vzor psychologického posudku je ustanovený v prílohe.

§ 5
Preskúmanie psychickej spôsobilosti

(1) Psychická spôsobilosť zamestnanca sa preskúmava
a) pravidelne, a to každých päť rokov, alebo
b) mimoriadne, ak vznikne odôvodnená pochybnosť o psychickej spôsobilosti zamestnanca vykonávať pracovné činnosti podľa § 1 písm. a).

(2) Na preskúmanie psychickej spôsobilosti sa § 2 až 4 vzťahujú rovnako.

(3) Mimoriadne preskúmanie psychickej spôsobilosti sa vykoná v lehote určenej zamestnávateľom.

§ 6

Táto vyhláška nadobúda účinnosť 1. apríla 2027.


Príloha k vyhláške č. .../2026 Z. z.

VZOR

PSYCHOLOGICKÝ POSUDOK
o psychickej spôsobilosti na výkon pracovných činností, ktoré majú priamy vplyv na bezpečnosť letovej prevádzky

	Poskytovateľ zdravotnej starostlivosti / psychológ (odtlačok pečiatky):
......................................................................

Evidenčné číslo psychologického posudku: ..............................

1. Meno a priezvisko posudzovaného zamestnanca:
......................................................................

2. Dátum narodenia: ............................................................

3. Adresa trvalého pobytu:
......................................................................


4. Záver psychologického vyšetrenia:

Posudzovaný zamestnanec je – nie je*) psychicky spôsobilý na výkon pracovných činností, ktoré majú priamy vplyv na bezpečnosť letovej prevádzky.

5. Miesto a dátum vyhotovenia psychologického posudku: ............................................................

6. Odtlačok pečiatky a podpis psychológa:

..................................................



*) Nehodiace sa prečiarknite.

